แรงซื้อกลับหุ้นใหญ่หนุน SET พรุ่งนี้ขึ้นต่อ
บล.ซีไอเอ็มบี มองแนวโน้มการลงทุนในวันพรุ่งนี้ (14 ม.ค.) เชื่อว่าตลาดมีโอกาสที่จะปรับตัวขึ้นไปได้ต่อ โดยมีแนวรับ 1,260 จุด ส่วนแนวต้าน 1,278-1,300 จุด
13 ม.ค. 2559

นายธีรวุฒิ กานต์นิภากุล ผู้อำนวยการอาวุโสฝ่ายวิเคราะห์หลักทรัพย์ บล.ซีไอเอ็มบี (ประเทศไทย) เปิดเผยถึงตลาดหุ้นไทยวันนี้ (13 ม.ค.) ปรับตัวขึ้นในทิศทางเดียวกับตลาดต่างประเทศ โดยตลาดหุ้นอื่นในภูมิภาคเอเชียวันนี้ต่างอยู่ในแดนบวกกัน เช่นเดียวกับตลาดในยุโรปที่เปิดมาในช่วงบ่ายบวกแรงด้วย แม้แต่ดาวโจนส์ฟิวเจอร์ก็บวกได้ดี เนื่องจากนักลงทุนได้ลดความกังวลเกี่ยวกับปัจจัยนอกประเทศไปบ้าง หลังจากที่จีนมีการคุมเข้มค่าเงิน ทำให้เงินหยวนมีเสถียรภาพขึ้น และตัวเลขส่งออกของจีนงวดเดือนธ.ค.ก็ออกมาดีกว่าคาด
ทั้งนี้ ตลาดบ้านเราได้รับแรงซื้อกลับเข้ามาที่หุ้นขนาดใหญ่หลังจากที่ได้ปรับตัวลงไปลึกในช่วงก่อนหน้านี้ โดยมีแรงดีดกลับมาที่หุ้นในกลุ่มแบงก์ และกลุ่มสื่อสาร รวมถึงหุ้นในกลุ่มพลังงานก็มีการรีบาวด์ขึ้นด้วย ซึ่งมองว่าราคาน้ำมันไม่น่าจะลงต่ำมากแล้ว และเงินบาทแข็งค่าในวันนี้ จึงคาดว่าวันนี้นักลงทุนต่างชาติไม่น่าจะขาย นอกจากนี้ มอง Valuation ของตลาดฯยังน่าลงทุนได้อยู่ อีกทั้งเมื่อวานนี้ดัชนีฯขึ้นทะลุแนว 1,240 จุด ทำให้เกิดสัญญาณซื้อขึ้นทางเทคนิค
แนวโน้มการลงทุนในวันพรุ่งนี้ (14 ม.ค.) เชื่อว่าตลาดมีโอกาสที่จะปรับตัวขึ้นไปได้ต่อ โดยมีแนวรับ 1,260 จุด ส่วนแนวต้าน 1,278-1,300 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
KBANK ปิดที่ 163.00 บาท เพิ่มขึ้น 8.50 บาท
PTT ปิดที่ 227.00 บาท เพิ่มขึ้น 13.00 บาท
ADVANC ปิดที่ 148.50 บาท ลดลง 0.50 บาท
SCC ปิดที่ 414.00 บาท เพิ่มขึ้น 2.00 บาท
SCB ปิดที่ 123.50 บาท เพิ่มขึ้น 5.00 บาท 